DECRETO 36/2008, do 17 de xaneiro, polo que se aproba o cambio de titularidade dun treito da estrada autonómica antiga PO-261, p.k. 12+140 ao 12+490 en prol do Concello de Covelo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 04/03/2008

O 22 de maio de 2007 o servizo de Conservación e Explotación da Dirección Xeral de Obras Públicas emite informe favorable do cambio de titularidade do tramo comprendido entre o p.k. 12+140 e o p.k. 12+490 da antiga estrada PO-261 (Mondariz (PO-254) -Maceira (PO-255)) en prol do Concello de Covelo.
O 4 de xuño de 2007 a Dirección Xeral de Obras Públicas dá a súa conformidade á proposta formulada polo devandito servizo e a Subdirección Xeral de Estradas.
O 17 de outubro de 2007 o Concello de Covelo manifesta a súa aceptación do exposto no informe-proposta.
O artigo 54 da Lei 4/1994, do 14 de setembro, de estradas de Galicia, establece que as estradas autonómicas ou provinciais ou os treitos determinados delas en que a circulación adquira características urbanas se entregarán aos concellos respectivos.
A Consellería de Política Territorial, Obras Públicas e Transportes considerou adecuado o cambio de titularidade da antiga estrada PO-261, p.k. 12+140 ao 12+490, susceptible de cesión ao concello por estar incluída no Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de seren transferidas, por non dar continuidade a itinerarios ou ser treitos antigos de estradas en que se fixeron variantes de trazado, tendo en conta que a estrada citada adquiriu características netamente urbanas.
Na antiga estrada PO-261, que se prevé transferir, concorren as seguintes características: é unha estrada da rede secundaria de estradas da provincia de Pontevedra. No treito dos p.k. 12+140 ao 12+490 posúe beirarrúas, e ten edificacións e servizos urbanos.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia na súa reunión do día dezasete de xaneiro de dous mil oito,
DISPÓN:
Artigo 1º
Apróbase o cambio de titularidade a favor do Concello de Covelo da PO-261, p.k. 12+140 ao 12+490.
Artigo 2º
A estrada incorporarase á relación de estradas de titularidade do Concello de Covelo como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Corresponden ao Concello de Covelo, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puider corresponderlle como nova Administración titular da estrada.
Artigo 4º
A entrega da vía formalizarase, durante os dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dezasete de xaneiro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial Obras Públicas
e Transportes